එකී යෞවනයේ භාවිතයක සම්ප්‍රදායේ සීමා බන්ධන වලට සිර නොවී නව්‍යතාවයෙන් යුත් සුභාවිත අරුතක් එක් කරමින් කලාකාමී සංවේදී නිර්මාණශීලී උගත් තරුණ පරපුරක් ශ්‍රී ජයවර්ධනපුර සරසවියෙන් දැයට දායාද කරන්නට වෙහෙසෙන කලා පර්ෂදය හා සංස්කෘතික මධ්‍යස්ථානය මඟින් දියත් කල අන්තඃ විශ්ව විද්‍යාලීය නර්තන තරඟවලියේ අවසන් මහා තරඟය, “රූ නද” 30 වෙනි දින (හෙට ) සුමංගල කියවීම් ශාලාවේදී දී පැවැත්වේ.ස්වකීය නිර්මාණ ප්‍රතිභාව එළිදක්වමින් උඩරට පහතරට සබරගමු භරත හා කථක් අංශ ඔස්සේ තරඟකරුවන් 15දෙනෙකු උරෙන් උර ගැටෙන නර්තන උළෙලෙහි කුසලතාවයන් සපිරි දක්ෂයන් අතුරින් සුදක්ෂයන් තෝරා දෙන්නට කලාශූරී ආචාර්ය පියසාර ශිල්පාධිපති මහතා, කලාශූරී පද්මිණී මානෙල් දහනායක ආරියදාස මහත්මිය හා සෞන්දර්ය කලා විශ්ව විද්‍යාලයේ ජ්‍යෙෂ්ඨ කථිකාචාර්ය ජනක කෝට්ටේගොඩ මහතාගෙන් සැදි ප්‍රබුද්ධ විනිසුරු මඩුල්ලකින් “රූ නද” රාත්‍රිය වර්ණවත් වීමට නියමිතය.